
МИНИСТЕРСКИЯ СЪВЕТ

НА РЕПУБЛИКА БЪЛГАРИЯ
Д О К Л А Д

ОТ ПРОФ. ВЕЛИСЛАВ МИНЕКОВ – МИНИСТЪР НА КУЛТУРАТА

ОТНОСНО: проект на Постановление на Министерския съвет за изменение и допълнение на Устройствен правилник на Министерство на културата
УВАЖАЕМИ  ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на  Постановление на Министерския съвет за  изменение и допълнение на  Устройствен правилник на Министерство на културата. 
Анализът на процесите на работата на администрацията на Министерството на културата показват необходимост от  прецизиране на функциите на отделни административни звена и дейности. Това налага промяна в организацията на структурните звена на администрацията, определени с Устройствения правилник на Министерство на културата и прехвърляне на функции за част от тях в други административни звена, с оглед специфичната им компетентност. 
Необходимо е обособяването на две дирекции - дирекция „Правнонормативна дейност и публични предприятия“ и дирекция „Обществени поръчки“ в структурата на общата администрация при спазване на изискванията на чл. 7 от Закона за администрацията. 
Към настоящия момент Дирекция „Правнонормативна дейност и обществени поръчки“ е дирекция от специализираната администрация на министерството с 11 щатни бройки. Същата осигурява специфична правна експертиза, необходима в областта на културата, осигурява правно дейности в областта на човешките ресурси, дейности в областта на търговските дружества, провежда процедури по реда на Закона за обществените поръчки, осъществява процесуално представителство и др. 
Числеността на дирекцията не позволя обособяването на отдели, с оглед създаване на необходими механизми за контрол на дейностите. Обединяването на посочените функции, без да бъдат осигурени съответни контролни механизми, както и ниската численост на дирекцията, затруднява ефективното управление на планираните цели и приоритети в областта на културата. Дирекцията следва да обезпечава провеждането на процесите чрез създаване на своевременна и актуална подзаконова и вътрешноведомствена нормативна уредба. Същевременно организацията и управлението на цикъла на обществените поръчки, включва и провеждането на процедури във връзка с изпълнението на европейски програми и проекти, което изисква засилен и ефективен контрол и структурно обособяване и укрепване на дейността. Функциите, обезпечаващи министъра на културата в качеството му на упражняващ правата на държавата в търговските дружества с държавно участие в капитала, свързани с дейностите по образуване, преобразуване, прекратяване и възлагане на управлението и контрола на търговските дружества с държавно участие от отрасловата компетентност на министъра на културата, провеждането на конкурси при условията на Закона за публичните предприятия и правилника за неговото прилагане и подготовката на договори за възлагане на управлението на търговските дружества - следва да преминат в дирекция „Правнонормативна дейност и публични предприятия“. Последното е необходимо да бъде регулирано, предвид новите изисквания, заложени в Закона за публичните предприятия и правилника за неговото прилагане.

Широката обхватност на функциите и ниското ниво на щатна численост не позволява профилиране при изпълнение на задачите с цел постигане на необходимите нива на висока експертност, което от своя страна доведе до текучество на персонала и невъзможност да бъдат привлечени необходимите специалисти. 

Общата численост на организационните структури и административните звена на Министерството на културата – 169 щатни бройки след промяната ѝ през 2020 г.(ДВ, бр. 70 от 2020 г.), позволява реорганизация на дейностите, при спазване на изискванията на нормативите за численост съгласно Наредбата за прилагане на Класификатора на длъжностите в администрацията (чл. 12 от НПКДА). За извършване на реорганизацията е структурирана дирекция „Правнонормативна дейност и публични предприятия“ с 8 щатни бройки и „дирекция „Обществени поръчки“ с 4 щатни бройки в структурата на общата администрация, чрез преминаване на числеността на дирекция ПНДОП към двете нови дирекции и съответно намаляване на числеността на дирекция  „Административно обслужване и човешки ресурси“ с 1 щатна бройка. При така предлаганата промяна не се нарушава изискването предвидено в чл. 12, ал. 1 от НПКДА за числеността на лицата, заемащи ръководни длъжности – до 15 % от общата численост на персонала, в която не се включват изборните длъжности  и техните заместници.

Необходимо е оптимизиране на структурата на политическия кабинет, с оглед  обединяване на функции и дейности, насочени към преодоляване на занижена ефективност в работата, както и с цел постигане на бързи и видими резултати. В тази насока се предлага изменение на устройствения правилник в частта, регламентираща намаляването на броя на заместник-министрите от трима на двама. 

Предлага се увеличаване на общата численост на персонала в кабинета на министъра, включително съветници, експерти  и технически сътрудници, тъй като към настоящия момент тя не е в съответствие с чл. 12, ал. 1, т. 1 от Наредбата за прилагане на Класификатора на длъжностите в администрацията. Общата численост на политическия кабинет се увеличава с 2 щатни бройки.
Постигнатата оптимизация ще създаде условия за ефективност на процесите, свързани с правно осигуряване на дейността на министерството и същевременно осигуряване на необходимия ресурс за пълното обезпечаване на дейностите, свързани с провеждане на цикъла на обществените поръчки.
Промените в структурните и административните звена са в рамките на числеността на персонала на Министерството на културата, утвърдена с Устройствения правилник на Министерството на културата, както и средствата за персонал са в рамките на разходите за персонал по бюджета на Министерството на културата, утвърдени със Закона за държавния бюджет на Република България за 2022 г.
Приемането на акта няма да доведе до въздействие върху държавния бюджет, извън средствата, планирани в Закона за държавния бюджет за 2022 г. и поради това се прилага финансова обосновка по чл. 35, ал. 1, т. 4, буква „б“ от Устройствения правилник на Министерския съвет и на неговата администрация, одобрена от министъра на финансите.

В изпълнение на чл. 20, ал. 2 от Закона за нормативните актове е извършена частична предварителна оценка на въздействието. Съгласно чл. 30б от Устройствения правилник на Министерския съвет и на неговата администрация, оценката на въздействие е съгласувана с дирекция „Модернизация на администрацията”.

В изпълнение на чл. 26, ал. 3 от Закона за нормативните актове, проектът е бил публикуван на интернет  страницата на  Министерството на културата и на Портала за обществени консултации за срок от 30 дни (https://www.strategy.bg/PublicConsultations/View.aspx?lang=bg-BG&Id=6442), и отново е публикуван за провеждане на обществени консултации за допълнителен период от 14 дни. 

Материалите са съгласувани по реда на чл. 32, ал. 1 от Устройствения правилник на Министерския съвет и на неговата администрация.

УВАЖАЕМИ ГОСПОДИН МИНИСТЪР – ПРЕДСЕДАТЕЛ,

УВАЖАЕМИ ГОСПОЖИ И ГОСПОДА МИНИСТРИ,

Предвид гореизложеното предлагам на основание чл. 8, ал. 2 от Устройствения правилник на Министерския съвет и на неговата администрация, Министерския съвет да разгледа и приеме  предложения проект на Постановление на Министерския съвет за изменение и допълнение на Устройствен правилник на Министерство на културата.
ПРОФ. ВЕЛИСЛАВ МИНЕКОВ
МИНИСТЪР

